Előterjesztés Zalakaros Város Önkormányzat Képviselőtestülete 2020. február 13-án tartandó ülésére
Tárgy: 2020. évi igazgatási szünet 
Az előterjesztést készítette: Gaál Krisztina személyzeti és önkormányzati referens
Tisztelt Képviselőtestület!

A közszolgálati tisztviselőkről szóló 2011. évi CXCIX. törvény 232. §-a alapján a képviselő-testület – a Kormány ajánlásának figyelembevételével – a rendes szabadság kiadására igazgatási szünetet rendelhet el. Az ily módon kiadott rendes szabadság nem haladhatja meg a köztisztviselő adott évre megállapított alapszabadságának a háromötödét.

A döntésnek nincs költségvetési kihatása.
Részletes kifejtés:

A közszolgálati tisztviselők munka-és pihenőidejéről, az igazgatási szünetről, a közszolgálati tisztviselőket és a munkáltatót terhelő egyes kötelezettségekről, valamint a távmunkavégzésről szóló 30/2012. (III.7.) Korm. rendelet 13-15. §-ai további ajánlásokat tartalmaz az igazgatási szünet elrendelésére.

13. § (1) Az igazgatási szünet időtartama
a) nyáron öt egybefüggő naptári hét, amely augusztus 20-át közvetlenül követő vasárnapig tart, 

b) télen két egybefüggő naptári hét, amely január 1-jét közvetlenül követő vasárnapig tart.

(2) Az (1) bekezdésben meghatározott igazgatási szünet időszaka alatt az esedékesség évében ki nem adott szabadság teljes egésze kiadható.
(3) A munkáltató az igazgatási szünet időszakára figyelemmel határozza meg a szabadságolási terv alapján kiadásra kerülő szabadságot.

14. § Az államigazgatási szerv hivatali szervezetének vezetője az igazgatási szünet alatt a szabadságot úgy adja ki, hogy biztosítsa a zavartalan ügymenetet és feladatellátást, valamint a lakossági ügyfélszolgálattal rendelkező szervek esetén a folyamatos feladatellátást.
15. § A Kormány a Kttv. 232. § (3) bekezdése alapján a helyi önkormányzat képviselő-testülete, valamint a Kttv. 2. § -ában felsorolt szervek számára ajánlja igazgatási szünet elrendelése esetén az e rendeletben foglaltak figyelembevételét.

A munkavállalók éves szabadságának kiadása minden évben nagy nehézségbe ütközik. A bevezetett igazgatási szünet a munkavállalók szabadságának kiadását jelentős mértékben megkönnyítette, és a hivatalban a zavartalan ügymenet és feladatellátás ezen időszak alatt is biztosított volt. 
Az igazgatási szünet alatt a zavartalan ügymenet és feladatellátás a korábbi évek gyakorlatának megfelelően ügyeleti rendszerben oldható meg. A javasolt időpontok a testületi munkában sem okoznak fennakadást, mivel a Képviselő-testület július és augusztus hónapban nem tart rendes ülést. 

Az igazgatási szünetről és az ügyeleti feladatellátásról természetesen előre értesíteni fogjuk a lakosságot.

A javaslat alapján az igazgatási szünet két időszakban kerülne elrendelésre:

nyári időszakban: 2020. július 20-tól 2020. augusztus 23-ig,
téli időszakban: 2020. december 28-tól 2021. január 3-ig.
ÁLTALÁNOS INDOKOLÁS
Zalakaros Város Önkormányzata a társhatóságok, államigazgatási, önkormányzati és igazságszolgáltatási szervek gyakorlatához igazodva, figyelembe véve a jogszabályi előírásokat célszerűnek találja, hogy a Zalakarosi Közös Önkormányzati Hivatal csökkent mértékű működtetését a rendeletben meghatározott időszakokban elrendelje.
RÉSZLETES INDOKOLÁS

1. §-hoz

A rendelet hatályáról rendelkezik, amely kiterjed a Hivatalban foglalkoztatott köztisztviselőkre, közszolgálati ügykezelőkre, munkavállalókra.

2. §-hoz

Az igazgatási szünet időtartamát határozza meg. 

3. §-hoz

A rendelet hatályba lépését és hatályon kívül helyezését határozza meg.
Zalakaros Város Önkormányzat Képviselőtestülete
…/2020. (II.) önkormányzati rendelete
a 2020. évi igazgatási szünet elrendeléséről

Zalakaros Város Önkormányzat Képviselőtestülete Magyarország Alaptörvénye, a helyi önkormányzatok alcím 32. cikk (1) a) pontjában foglalt jogkörében, a közszolgálati tisztviselőkről szóló 2011. évi CXCIX. törvény 232. § (3) bekezdésében kapott felhatalmazás alapján, a közszolgálati tisztviselők munka-és pihenőidejéről, az igazgatási szünetről, a közszolgálati tisztviselőket és a munkáltatót terhelő egyes kötelezettségekről, valamint a távmunkavégzésről szóló 30/2012. (III.7.) Korm. rendelet 13-15. §-aiban foglaltak figyelembevételével az alábbi rendeletet alkotja:

1. §
A rendelet hatálya

A rendelet hatálya kiterjed a Zalakarosi Közös Önkormányzati Hivatalban (továbbiakban: Hivatal) foglalkoztatott valamennyi köztisztviselőre, közszolgálati ügykezelőre és munkavállalóra.

2. §
Az igazgatási szünet

(1) A Zalakarosi Közös Önkormányzati Hivatalban a 2020. évi igazgatási szünet
nyári időszakban: 2020. július 20-tól 2020. augusztus 23-ig,
téli időszakban: 2020. december 28-tól 2021. január 3-ig.

(2) A nyári időszakban történő igazgatási szünet időtartama alatt a feladatellátás folyamatosságának biztosítása érdekében a Hivatal ügyeletet tart. 
(3) A téli időszakban történő igazgatási szünet alatt az ügyfélfogadás a születés és haláleset anyakönyvezése kivételével szünetel.

(4) Az igazgatási szünetről és az ügyfélfogadás rendjéről a lakosságot tájékoztatni kell.
3. §
Záró rendelkezések

(1) Ez a rendelet a kihirdetést követő nap lép hatályba.
(2) E rendelet 2021. január 4-én hatályát veszti.
Novák Ferenc



                 Szabóné Dr. Csányi Marianna
polgármester





           Jegyző 
Záradék:
A rendelet 2020. ………..…..-án kihirdetésre került.










Szabóné Dr. Csányi Marianna
                 jegyző 
Előzetes hatásvizsgálat

Zalakaros Város Önkormányzata Képviselőtestületének

…/2020. (…………..) önkormányzati rendelete

Igazgatási szünet elrendeléséről

A jogalkotásról szóló 2010. évi CXXX. törvény (továbbiakban: Jat.) 17. §-a alapján a jogszabály előkészítője előzetes hatásvizsgálat elvégzésével felméri a szabályozás várható következményeit. Az előzetes hatásvizsgálat eredményéről önkormányzati rendelet esetén a helyi önkormányzat képviselőtestületét tájékoztatni kell. 

A Tv. 17. § /2/ bekezdése alapján az előzetes hatásvizsgálat keretében az alábbi tényezők vizsgálata szükséges: 

· társadalmi hatása: széles körben elterjedt az államigazgatási, önkormányzati és igazságszolgáltatási szervek között a jogintézmény, így a társadalmi hatása nem jelentős,
· gazdasági, költségvetési hatása: többletkiadást a rendelet elfogadása nem jelent,
· környezeti, egészségi következménye: nincsen,
· adminisztratív terheket befolyásoló hatása: nincsen,
· a jogszabály megalkotásának szükségessége, elmaradásának várható következménye: a jogszabály megalkotását magasabb szintű jogszabályi felhatalmazás, illetve ajánlás, valamint a törvényből eredő szabadságolási tervezés során felmerülő igény indokolja. A rendelet megalkotásának elmaradása esetén a szabadságok kiadása nehezebben oldható meg.
· a jogszabály alkalmazásához szükséges személyi, szervezeti, tárgyi és pénzügyi feltételek: a Hivatalban rendelkezésre állnak. 

Zalakaros 2020. január 20.






         
         Szabóné dr. Csányi Marianna






                                  
              jegyző
Gazdasági Bizottság és a Humánpolitikai és Ügyrendi Bizottság határozata:
A bizottság javasolja a képviselőtestület számára az előterjesztés szerinti rendeleti javaslat elfogadását.

